KIRJALLINEN KYSYMYS E-2028/99 esittäjä(t): Pedro Marset Campos (GUE/NGL) komissiolle. Matkapuhelintukiasemat asutuskeskuksissa ja niiden terveysvaikutukset.



Virallinen lehti nro 203 E , 18/07/2000 s. 0119 - 0120



KIRJALLINEN KYSYMYS E-2028/99 esittäjä(t): Pedro Marset Campos (GUE/NGL) komissiolle (3. marraskuuta 1999) Aihe: Matkapuhelintukiasemat asutuskeskuksissa ja niiden terveysvaikutukset Tietyissä Espanjan asutuskeskuksissa, kuten Uniónin kunnassa Murciassa, on huolestuttu matkapuhelintukiasemien sijoittelusta ja niiden mahdollisista terveysvaikutuksista väestöön. Aiheesta on jo esitetty kirjallinen kysymys E-1788/98(1) ja komission on esitellyt ehdotuksen neuvoston suositukseksi (KOM(98) 268 lopull.) väestön altistumisen rajoittamisesta taajuudeltaan 0 Hz 300 GHz oleville sähkömagneettisille kentille. 1. Onko komissio tietoinen Espanjan väestössä heränneestä huolestumisesta? 2. Eikö komission mielestä ole terveydelle vaarallista asentaa matkapuhelintukiasemia asutuskeskuksiin ilman suoja- ja/tai eristystoimia? 3. Voiko komissio kertoa, mikä on yllä mainitun neuvoston suositusehdotuksen ja olemassaolevan sähkömagneettiselle säteilylle altistumista koskevan lainsäädännön ja sen seuraamisen nykytilanne jäsenvaltioissa? (1) EYVL C 50, 22.2.1999, s. 93. David Byrnen komission puolesta antama vastaus (20. joulukuuta 1999) Komissio on tietoinen sähkömagneettisten kenttien mahdollisista haitallisista terveysvaikutuksista. Euroopan parlamentti ja neuvosto antoivat 9 päivänä maaliskuuta 1999 direktiivin 1999/5/EY radio- ja telepäätelaitteista ja niiden vaatimustenmukaisuuden vastavuoroisesta tunnustamisesta(1). Direktiivissä säädetään vaatimuksista, jotka radiovastaanottimien on täytettävä, jotta ne voidaan saattaa markkinoille ja ottaa käyttöön. Direktiivin säännösten mukaan jäsenvaltiot voivat rajoittaa laitteiden käyttöä terveyssyistä esimerkiksi määräämällä laitteen ja yleisön välisestä vähimmäisetäisyydestä. Neuvosto hyväksyi 12 päivänä heinäkuuta 1999 suosituksen 1999/519/EY väestön sähkömagneettisille kentille altistumisen rajoittamisesta(2). Suosituksessa on otettu huomioon kansainvälisen säteilysuojelutoimikunnan (ICNIRP) tieteellinen lausunto, jota komission tieteellinen ohjauskomitea on tukenut viitaten elektromagneettisten kenttien todennettuihin vaikutuksiin ihmisten terveyteen. Tältä osin on huomattava, että COST 244 ja 244bis hankkeiden koordinoitujen toimien yhteydessä Euroopassa viime vuosikymmenen aikana tehdyssä perusteellisessa tutkimuksessa ei ole kuitenkaan voitu osoittaa, että matkapuhelimien ja niiden tukiasemille ominainen säteilyn lähetystaajuus aiheuttaisi todennettavia terveyshaittoja. Matkapuhelimia käytetään yleisesti, joten mahdolliset terveyshaitat voivat tietenkin olla pitkäkestoisia. Mahdollisen haitan tasoa on tästä syystä pyrittävä edelleen määrittämään, ja tämän alan tuleva tutkimus otetaan huomioon suosituksessa esitetyssä raportointimenettelyssä. Tutkimusta, teknologista kehittämistä ja esittelyä koskevaan Euroopan yhteisön viidenteen puiteohjelmaan(3) liittyy elämänlaadun ja luonnonvarojen hallinnan alan erityisohjelma(4). Erityisohjelman ympäristöä ja terveyttä koskevassa avaintoimintaohjelmassa 1 on tuotu esiin elektromagneettisen säteilyn terveysvaikutuksiin kohdistuva erityistutkimus ja varsinkin matkapuhelimista tulevaan ei-ionisoivaan säteilyyn liittyvien mahdollisten vaikutusten epidemiologiset ja biolääketieteelliset tutkimukset (elämänlaatua koskevan työohjelman 2 kohta(5)). Useita aiheen kannalta merkittäviä sovelluksia valmistellaan parhaillaan vuoden 1999 budjetista annettavaa rahoitusta silmällä pitäen. (1) EYVL L 91, 7.4.1999. (2) EYVL L 199, 30.7.1999. (3) EYVL C 173, 7.6.1997. (4) KOM(98) 305 lopullinen. (5) Komission päätös N:o C/99/493, 4.3.1999.